Marisa Coulter

Marisa Coulter eli rouva Coulter on kuvitteellinen hahmo englantilaisen Philip Pullmanin kirjoittamassa Universumien tomu -fantasiatrilogiassa ja siihen pohjautuvissa teoksissa. Hän on kirjasarjan antagonisti.

Rouva Coulteria kuvataan älykkääksi ja manipuloivaksi hahmoksi, joka haluaa hallita. Hänet esitetään salaperäisenä henkilönä, jonka tarkoitusperät eivät aina ole täysin selviä. Hahmoa on luonnehdittu sekoitukseksi pahaa äitipuolta, hyvää haltiakummia ja noitaa. Rouva Coulterin daimoni on kultainen apina.

Vuonna 2007 ensi-iltansa saanessa elokuvassa Kultainen kompassi rouva Coulteria näyttelee Nicole Kidman ja sarjaan perustuvassa televisiosarjassa His Dark Materials roolia esittää Ruth Wilson.

Kirjojen tapahtumat

Universumien tomu 
Marisa Coulter on Universumien tomu -fantasiatrilogian päähenkilön Lyran äiti. Hän on luonteeltaan hyvin julma, eikä epäröi kiduttaa ja tappaa. Trilogian ensimmäisessä osassa hän toimii salaperäisten lapsikaappaajien johtajana. Järjestö kaappasi lapsia voidakseen erottaa heidät daimoneistaan erityisellä hopegiljotiinillä, estääkseen lapsien aikuistumisen. Trilogian viimeisessä osassa Marisa Coulter kuolee Lordi Asrielin kanssa, kun he vetävät Taivaan valtakunnan Sijaishallitsijan, Metatron-enkelin, mukanaan erääseen kuiluun.

Lyran kirjat 
Marisa Coulter esiintyy myös Universumien tomun jatkosarjassa Lyran kirjat. Sarjan ensimmäinen osa, Vedenpaisumus, kertoo Lyran varhaislapsuudesta ja sijoittuu aikaan ennen Universumien tomun tapahtumia. Rouva Coulter on tällöin vielä elossa.

Sarjan toisessa osassa, Ruusunmetsästäjät, selviää, että Marcel Delamare on Marisa Coulterin veli. Tämä syyttää Lyraa sisarensa noin kymmenen vuoden takaisesta katoamisesta.

Lähteet

Viitteet 

Kuvitteelliset tieteilijät
Universumien tomun henkilöhahmot
Elokuvahahmot